**Informatīvais ziņojums**

Par 2018. gada 20. decembra Eiropas Savienības Vides ministru padomes sanāksmē izskatāmajiem jautājumiem

2018. gada 20. decembrī notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Briselē.

Padomes sanāksmē plānots panākt daļēju vispārējo pieeju par Regulu par vides un klimata pasākumu programmas (LIFE) izveidi, kā arī plānota prezentācija un viedokļu apmaiņa par ES siltumnīcefekta gāzu samazināšanas ilgtermiņa stratēģiju laika posmam līdz 2050. gadam. Padomes sanāksmes laikā plānots panākt vispārējo pieeju par Regulu par oglekļa dioksīda (turpmāk – CO2) standartiem attiecībā uz lielas noslodzes transportlīdzekļiem (Satiksmes ministrijas kompetences jautājums).

**1. Regula par vides un klimata pasākumu programmu (LIFE)**

–  daļēja vispārējā pieeja

2018. gada 1. jūnijā publicēts Regulas priekšlikums, ar ko izveido vides un klimata pasākumu programmu (LIFE) un atceļ Regulu (ES) Nr. 1293/2013. LIFE mērķis ir rosināt vides un klimata mērķu īstenošanu un iekļaušanu citos politikas virzienos un ES dalībvalstu praksē, jo īpaši uzsverot labāku pārvaldību. Regulas priekšlikums paredz turpināt LIFE programmu, nenosakot tās darbības termiņu.

Diskusijas par Regulas projektu tika uzsāktas 2018. gada jūnijā Padomes Vides jautājumu darba grupā. Diskusijas lielā mērā tika vērstas uz spēkā esošās Eiropas Parlamenta un Padomes Regulas Nr. 1293/2013 (2013. gada 11. decembris) par LIFE izveidi iedibinātās kārtības un pieejas saglabāšanu arī pēc 2020. gada, tai skaitā uzsverot atbalsta nepieciešamību tām ES dalībvalstīm, kurām ir nepietiekams sniegums LIFE finansējuma apguvē, gan vērtējot pēc iesniegto projektu pieteikumu skaita, gan pēc to kvalitātes, gan pēc apstiprināto projektu proporcijas. Austrijas prezidentūras centienu rezultātā tika izstrādāti priekšlikumi gan nepietiekamā snieguma vērtēšanai, gan īpaša atbalsta sniegšanai valstīm ar nepietiekamu sniegumu.

Padomes sanāksmē plānots vienoties par daļēju vispārējo pieeju.

**Latvijas viedoklis**

Latvija atbalsta vienošanos par daļēju vispārējo pieeju.

Latvijas nostāja iekļauta pozīcijā Nr. 1 “Priekšlikums Eiropas Parlamenta un Padomes regulai par vides un klimata pasākumu programmas (LIFE) izveidi un atceļ Regulu (ES) Nr. 1293/2013”, ko 2018. gada 20. novembrī apstiprinājis vides aizsardzības un reģionālās attīstības ministrs K. Gerhards.

**2. Regula par CO2 standartiem attiecībā uz jauniem lielas noslodzes transportlīdzekļiem**

- vispārējā pieeja

2018. gada 3. jūlijā publiskotais priekšlikums Eiropas Parlamenta un Padomes regulai, ar ko nosaka CO2 emisijas standartus jauniem lieljaudas transportlīdzekļiem (turpmāk – Regulas projekts), paredz papildus pasākumus ES mērogā, lai novērstu šķēršļus tirgus attīstībai un tā galvenie mērķi ir:

* samazināt CO2 emisijas no lieljaudas transportlīdzekļiem atbilstoši ES klimata politikas un Parīzes nolīguma prasībām, vienlaikus samazinot gaisa piesārņojumu, jo īpaši pilsētās;
* veicināt transporta operatoru, no kuriem lielākā daļa ir mazie un vidējie uzņēmumi, darbības izmaksu samazināšanu;
* saglabāt ES lieljaudas transportlīdzekļu ražotāju un sastāvdaļu piegādātāju vadošo pozīciju tehnoloģiju un inovāciju jomā.

Diskusijas par Regulas projektu 2018. gada 3. jūlijā tika uzsāktas Padomes Vides jautājumu darba grupā un 2018. gada 9. oktobra Vides ministru padomes sanāksmē notika politikas debates. Padomes sanāksmē plānots panākt vispārējās pieejas apstiprināšanu.

**Latvijas viedoklis**

Latvijas nostāja iekļauta pozīcijā Nr. 1 par “Priekšlikumu – Eiropas Parlamenta un Padomes regula ar ko nosaka CO2 emisijas standartus jauniem lieljaudas transportlīdzekļiem”, ko 2018. gada 3. septembrī apstiprinājis satiksmes ministrs U. Augulis.

Latvija kopumā piekrīt, ka ir nepieciešams noteikt CO2 emisijas standartus jauniem lielas noslodzes transportlīdzekļiem, tādējādi veicinot ilgtspējīga un vidi saudzējošu autotransporta izplatību. Latvija atbalsta priekšlikuma mērķi un tvērumu, kā arī tajā paredzēto kārtību, kā Komisija veiks uzraudzību autoražotāju uzrādītajām CO2 emisijām un kā tiks organizēta informācijas nodošana – publicēšana par CO2 emisijām lieljaudas transportlīdzekļiem. Līdz ar to Latvija var atbalstīt vienošanos par vispārējo pieeju.

**3. Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku**

–prezentācija un viedokļu apmaiņa

Īsi pirms 2018. gada 2.–14. decembrī Katovicē, Polijā notiekušās Apvienoto Nāciju Organizācijas 1992. gada Vispārējās konvencijas par klimata pārmaiņām konferences 24.sesijas 2018. gada 28. novembrī Eiropas Komisija (turpmāk – EK) publicēja ziņojumu “Tīru planētu visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”[[1]](#footnote-1) (turpmāk – Stratēģija). 2019. gadā, balstoties uz šo Stratēģiju, plānotas plašas diskusijas un politiskās debates par ES ilgtermiņa attīstību laika posmā līdz 2050. gadam. To rezultātā ES plānots apstiprināt un Apvienoto Nāciju Organizācijas Vispārējās konvencijas par klimata pārmaiņām sekretariātā atbilstoši Parīzes nolīgumam iesniegt ES oglekļa mazietilpīgas attīstības (turpmāk – OMA) stratēģiju.

Stratēģijas pamatā ir visaptveroša padziļināta analīze par ES spēkā esošo politiku, to ietekmi uz siltumnīcefekta gāzu (turpmāk – SEG) emisijām, scenārijiem enerģētikas piegādes, transporta, ēku, rūpniecības un zemes izmantošanas sektoros, kā arī dažādi citi apsvērumi. Stratēģija apliecina ES līderību klimata pārmaiņu ierobežošanā un izklāsta vīziju, lai līdz 2050. gadam ES sasniegtu SEG neitralitāti (*net-zero GHG emissions*) sociāli taisnīgā un izmaksu efektīvā veidā. Stratēģija akcentē šādas pārejas sniegtās iespējas Eiropas pilsoņiem un ekonomikai, kā arī identificē izaicinājumus. Stratēģijā skaidrots, ka šobrīd ES apstiprinātās likumdošanas prasību pilnīga ieviešana līdz 2030. gadam nodrošinās SEG samazinājumu par aptuveni 45% un līdz 2050. gadam – par aptuveni 60%. Stratēģijā aplūkoti 8 scenāriji, kas 2050. gadā nodrošina sākot no 80% SEG emisiju samazinājuma līdz pat SEG neitralitātei. Stratēģijā secināts, ka, ņemot vērā aktuālāko Klimata pārmaiņu starpvaldību padomes īpašo ziņojumu par 1,5°C[[2]](#footnote-2) (turpmāk – IPCC ziņojums), ES mērķim būtu jāparedz, ka līdz 2050. gadam jākļūst par vienu no pirmajiem, kas sasniedz SEG neitralitāti. Lai to panāktu, ES ir nepieciešams intensificēt un paplašināt rīcību klimata pārmaiņu ierobežošanā. Stratēģijā aplūkotie scenāriji ir ar izaicinājumiem, bet tajā pašā laikā – iespējami no tehnoloģiskās, ekonomiskās, vides un sociālās perspektīvas. Stratēģijā izceltie oglekļa mazietilpīgas attīstības pamatprincipi:

1) maksimizēt ieguvumus no energoefektivitātes, tai skaitā nulles emisiju ēkas;

2) maksimizēt atjaunojamo energoresursu un elektrības izmantošanu, lai pilnībā dekarbonizētu Eiropas energopiegādes;

3) īstenot tīru, drošu un savienotu mobilitāti;

4) konkurētspējīga ES rūpniecība un aprites ekonomika kā galvenais SEG emisiju samazināšanas veicinātājs;

5) attīstīt adekvātu viedā tīkla infrastruktūru un starpsavienojumus;

6) gūt pilnīgus labumus no bioekonomikas un radīt būtiskas oglekļa piesaistes;

7) pārējās oglekļa dioksīda emisijas aptvert ar oglekļa uztveršanu un uzglabāšanu.

Padomes sanāksmē plānota sākotnēja viedokļu apmaiņa par Stratēģiju. Latvijas pozīcija par Stratēģiju tiks izstrādāta 2019. gada I ceturksnī.

**Latvijas viedoklis**

Latvija šobrīd vērtē Stratēģijā iekļauto vēlamo virzību uz ES SEG neitralitāti 2050. gadā un šobrīd var sniegt vienīgi sākotnējo viedokli.

Latvija apzinās klimata pārmaiņu ierobežošanas nepieciešamību un steidzamību, kā arī ilgtermiņa plānošanas svarīgumu pārejas uz OMA optimālai nodrošināšanai, ņemot vērā Parīzes nolīgumu, kā arī IPCC ziņojumu.

Latvija tādējādi ir pateicīga EK par sagatavoto stratēģiju un ieceri 2019. gadā nodrošināt plašas diskusijas par to.

Latvija uzskata, ka OMA sasniegšanai prioritāri jāstrādā pie energoefektivitātes paaugstināšanas, atjaunojamo energoresursu īpatsvara palielināšanas, SEG emisiju samazināšanas transporta un lauksaimniecības sektoros. Ļoti būtiska, sevišķi SEG neitralitātes mērķa sasniegšanā, ir arī zemes izmantošanas, zemes izmantošanas maiņas un mežsaimniecības sektora loma, īpaši šī sektora nodrošinātais oglekļa dioksīda piesaistes apjoms.

Stratēģijai būtu jāveicina visu reģionu attīstība, konkurētspēja un jānodrošina izmaksu efektīvāko risinājumu ieviešana, ņemot vērā ne vien ES kopējo, bet arī reģionālās un nacionālās situācijas.

Informēta lēmuma pieņemšanai par Stratēģiju būtu nepieciešama analīze ne tikai ES līmenī, bet arī ES dalībvalstu vai vismaz reģionu līmenī.

**Citi jautājumi:**

Padomes sanāksmes darba kārtības sadaļā „Citi jautājumi” iekļauti šādi informatīvi jautājumi, ko Latvija pieņem zināšanai:

*a) pašreizējie tiesību aktu priekšlikumi:*

*- Direktīva par vienreizlietojamiem plastmasas izstrādājumiem*

Turpinās aktīvs darbs pie priekšlikuma Eiropas Parlamenta un Padomes direktīvai par konkrētu plastmasas izstrādājumu vidiskās ietekmes samazināšanu. Direktīvas projekta galvenais mērķis ir nepieļaut, ka vienreizlietojami plastmasas priekšmeti un plastmasu saturoši zvejas rīki atkritumu veidā nonāk jūrā.

Latvijas nostāja iekļauta pozīcijā Nr. 1 “Priekšlikums Eiropas Parlamenta un Padomes direktīvai par konkrētu plastmasas izstrādājumu vidiskās ietekmes samazināšanu”, kas apstiprināta 2018. gada 11. septembra Ministru kabineta sēdē.

Latvija kopumā pozitīvi vērtē Direktīvas projektu un atbalsta politikas virzību uz aprites ekonomiku stiprināšanu un resursu efektivitātes veicināšanu. Latvija izprot vienreizlietojamās plastmasas jautājuma nozīmīgumu un nepieciešamību veikt darbības, lai ierobežotu šī materiāla veida patēriņu.

*- Dzeramā ūdens direktīva*

Direktīvas priekšlikums mērķis ir palīdzēt efektīvi un ilgtspējīgi apsaimniekot dzeramā ūdens resursus.

Diskusijas par Direktīvas priekšlikumu norisinājušās ES Padomes Vides jautājumu darba grupu sanāksmēs, kā arī 2018. gada 25. jūnija ES Vides ministru padomes sanāksmē norisinājās politikas debates.

Latvijas nostāja iekļauta pozīcijā Nr. 1 “Par priekšlikumu Eiropas Parlamenta un Padomes direktīvai par dzeramā ūdens kvalitāti (pārstrādāta redakcija)”, ko 2018. gada 3. maijā apstiprinājis zemkopības ministrs J. Dūklavs.

Latvija kopumā atbalsta Direktīvas priekšlikumu, vienlaikus ir bažas par direktīvas ieviešanas izmaksām ūdenssaimniecības uzņēmumiem, pārtikas uzņēmumiem, pašvaldībām un iedzīvotājiem.

*b) Ziņojumi par nesenām starptautiskām sanāksmēm:*

 *- Konvencija par bioloģisko daudzveidību (Šarm el Šeiha, Ēģipte, 2018. gada 17.–29. novembris) -prezidentvalsts un EK sniegta informācija*

Apvienoto Nāciju Organizācijas Riodežaneiro 1992. gada 5. jūnija konvencijas par bioloģisko daudzveidību 14.  Pušu konference, kā arī divu konvencijas protokolu Pušu sanāksmes notika š.g. 17.-29. novembrī Ēģiptē. Konferences svarīgākie lēmumi saistīti bioloģiskās daudzveidības globālā stratēģiskā ietvara pēc 2020. gada izstrādāšanu, tai skaitā par labāku bioloģiskās daudzveidības apsvērumu iekļaušanu nozaru politikās un to ieviešanā. Sagaidāms, ka jaunais bioloģiskās daudzveidības globālais stratēģiskais ietvars pēc 2020. gada tiks apstiprināts nākamajā Pušu konferencē 2020. gadā.

Latvija atbalsta Apvienoto Nāciju Organizācijas Riodežaneiro 1992. gada 5. jūnija konvencijas par bioloģisko daudzveidību 14. Pušu konferencē pieņemtos lēmumus.[[3]](#footnote-3)

*- Apvienoto Nāciju Organizācijas Vispārējās konvencijas par klimata pārmaiņām Pušu konferences 24. Sesija* (*Katovice, Polija, 2018. gada 2.–14. decembris) – prezidentvalsts, EK un Polijas delegācijas sniegta informācija*

2018. gada 2. – 14. decembrī Katovicē, Polijā norisinājās Apvienoto Nāciju Organizācijas 1992. gada Vispārējās konvencijas par klimata pārmaiņām konferences 24.sesija (turpmāk - COP24), kuras mērķis bija vienoties par Parīzes nolīguma īstenošanai nepieciešamajiem nosacījumiem. COP24 laikā norisinājās vairākas ministru līmeņa diskusijas, to skaitā, Talanoa dialogs par kolektīvajām ambīcijām klimata pārmaiņu ierobežošanā, kurā piedalījās arī Latvija. COP24 pirmajā nedēļā Latvija veiksmīgi uzstājās daudzpusējās novērtēšanas procesā ar prezentāciju par progresu 2020. gada SEG emisiju samazināšanas mērķa izpildē. COP24 laikā Latvija pievienojās deklarācijai par taisnīgu pāreju, mežsaimniecību un e-mobilitāti.

Latvijas nostāja iekļauta pozīcijā Nr. 1 par “Par Apvienoto Nāciju Organizācijas Vispārējās konvencijas par klimata pārmaiņām Līgumslēdzēju pušu konferences 24. sesiju un Kioto protokola Līgumslēdzēju pušu sanāksmes 14. sesiju, Parīzes nolīguma Pušu sanāksmes 1. sesijas 3. turpinājumu, kā arī Pakļautās izpildinstitūcijas 49. sesiju, Zinātniskās un tehnoloģiskās konsultatīvās padomes 49. sesiju un Īpašās darba grupas par Parīzes nolīgumu 1. sesijas 7. turpinājumu Katovicē, Polijā, 2018. gada 2. decembrī – 14. decembrī”, kas apstiprināta 2018. gada 27. novembra Ministru kabineta sēdē.

*c) Ziņojums par to, kā tiek īstenota ES stratēģija par pielāgošanos klimata pārmaiņām – EK sniegta informācija*

2018. gada 12. novembrī EK publicējusi ziņojumu Eiropas Parlamentam un Padomei par to, kā tiek īstenota ES stratēģija par pielāgošanos klimata pārmaiņām[[4]](#footnote-4). Tajā ziņots, ka turpinot līdzšinējo pieeju, tikai klimata pārmaiņu dēļ vien ikgadējie zaudējumi Eiropas kritiskajai infrastruktūrai līdz gadsimta beigām var palielināties desmitkārtīgi (no 3,4 miljardiem *euro* patlaban līdz 34 miljardiem *euro*). Vislielākos zaudējumus cietīs rūpniecības, transporta un enerģētikas nozares. Secināts, ka ES līmeņa pielāgošanās stratēģija joprojām ir ļoti nepieciešama un tā dod pievienoto vērtību nacionālajiem, reģionālajiem un pašvaldību pielāgošanās centieniem, saglabājot lietderību izmaksu ziņā.

2018. gada 13. decembrī Valsts sekretāru sanāksmē tika izsludināts projekts “Latvijas pielāgošanās klimata pārmaiņām plāns laika posmam līdz 2030. gadam”, kas nosaka pielāgošanās klimata pārmaiņām politiku un nepieciešamos pasākumus Latvijas mērogā. Plāna mērķis ir mazināt Latvijas cilvēku, tautsaimniecības, infrastruktūras, apbūves un dabas ievainojamību pret klimata pārmaiņu ietekmēm un veicināt klimata pārmaiņu radīto iespēju izmantošanu. Pielāgošanās pasākumi ir balstīti uz pētījumiem par risku un ievainojamības novērtēšanu un pielāgošanās pasākumu identificēšanu sešās jomās: ainavu plānošana un tūrisms, bioloģiskā daudzveidība un ekosistēmu pakalpojumi, civilā aizsardzība un ārkārtas palīdzība, būvniecība un infrastruktūras plānošana, veselība un labklājība, lauksaimniecība un mežsaimniecība.

*d) Pasākumu pieņemšana ES līmenī, lai radītu apstākļus tam, ka vairs netiek izmantotas videi problēmas izraisošas vielas, kas atrodas augu aizsardzības līdzekļos - Beļģijas delegācijas sniegta informācija*

Beļģija aicina uzsākt darbu ES līmenī, lai radītu un veicinātu alternatīvas problemātisku augu aizsardzības līdzekļu darbīgo vielu aizstāšanai. Nākotnē sagaidāms, ka pieaugs lēmumu skaits par vielu apstiprinājuma anulēšanu cilvēku veselības un vides apdraudējuma dēļ, kā arī pēc reģistrācijas īpašnieku ieskatiem. Beļģija vērš uzmanību, ka vielu apstiprinājuma anulēšanai ir jāsagatavojas, lai izvairītos no situācijas, ka nozarēm, jo īpaši, lauksaimniecības nozarei, nav alternatīvu risinājumu un tiek izmantotas bīstamas prakses un alternatīvas. Beļģija uzskata, ka ir jābūt proaktīviem vides jomā un jāizstrādā alternatīvas, lai nodrošinātu cilvēku veselības un vides aizsardzību.

Latvijā augu aizsardzības līdzekļu darbīgās vielas tiek apstiprinātas saskaņā ar Eiropas Parlamenta un Padomes Regulu Nr. 1107/2009 (2009. gada 21. oktobris) par augu aizsardzības līdzekļu laišanu tirgū. Lai arī dalībvalstīm ir tiesības nereģistrēt augu aizsardzības līdzekļus, kas satur kandidātvielas aizstāšanai (vielas, kas atbilst apstiprināšanas kritērijiem, tomēr tām piemīt lielāka bīstamība), vairumā gadījumu dalībvalstis tomēr šādus līdzekļus reģistrē, jo nav pieejamas drošas un efektīvas alternatīvas. Turklāt situāciju saasina ES uzsāktā darbīgo vielu apstiprinājumu pārskatīšanas procedūra, kuras ietvaros, izvērtējot riskus cilvēku veselībai un videi, no tirgus pēdējos gadus izņemtas vairākas lauksaimniecībā plaši lietotas vielas.

Latvija atbalsta aicinājumu strādāt pie drošu un efektīvu augu aizsardzības alternatīvu izpētes taču, lai veicinātu plašāku diskusiju un praktisku rīcību, Latvija rosina jautājumu skatīt Lauksaimniecības un zivsaimniecības ministru padomē.

*e) Konvencijas par ietekmes uz vidi novērtējumu pārrobežu kontekstā (Espo konvencija) un Protokola par stratēģisko vides novērtējumu līgumslēdzēju pušu sanāksmju starpposma sesijas (Ženēva, 2019. gada 5.-7. februāris) - Lietuvas delegācijas sniegta informācija*

Lietuva aicinās ES dalībvalstis atbalstīt Apvienot Nāciju Organizācijas 1991. gada 25. februāra Espo konvencijas par ietekmes uz vidi novērtējumu pārrobežu kontekstā starspesijas sanāksmes, kas notiks 2019. gadā no 5. līdz 7. februārim Ženēvā, piedāvāto redakciju par ietekmes uz vidi novērtējuma procedūras neatbilstību Apvienoto Nāciju Organizācijas1991. gada 25. februāra Espo konvencijai par ietekmes uz vidi novērtējumu pārrobežu kontekstā procedūrā, kas ir ierosināta pret Baltkrieviju saistībā ar Astravjecas atomelektrostacijas būvniecības ietekmes uz vidi novērtējumu.

Attiecībā uz Astravjecas atomelektrostacijas būvniecības projektu, Latvija norāda, ka tieši kodoldrošība ir svarīgākais jautājums, un atomelektrostacijas būvniecībai jānotiek atbilstoši visiem kodoldrošības un radiācijas drošības starptautiskajiem standartiem.

*f) Vides un klimata ambīcijas nākotnes kopējā lauksaimniecības politikā - Vācijas delegācijas informācija*

Vācija informēs Padomes sanāksmē par notiekošajām diskusijām ES Lauksaimniecības ministru padomē par Kopējās lauksaimniecības politikas (turpmāk - KLP) nākotni un tajā paredzētajiem jaunajiem vides un klimata nosacījumiem.

Latvija atbalsta to, ka ES Vides ministru padome tiek informēta par diskusijām ES Lauksaimniecības ministru padomē attiecībā uz KLP nākotnes vides un klimata aspektiem. Tāpat Latvija norāda, ka vides un klimata mērķu sasniegšanai nepieciešama cieša sadarbība vides un lauksaimniecības nozaru starpā. Vienlaikus Latvija norāda, ka lēmumu pieņemšana par KLP jautājumiem ir ES Lauksaimniecības ministru kompetence.

Attiecībā uz nākamo plānošanas periodu, KLP vides un klimata jomā ir izvirzīti vēl ambiciozāki mērķi. Saistībā ar vides un klimata ambiciozāku mērķu uzlikšanu dalībvalstīm, Latvija norāda uz netaisnību tiešo maksājumu līmeņos. Latvija uzskata, ka līdz ar jebkādu ambīciju celšanu KLP ietvaros, ir jāceļ tiešo maksājumu likme Latvijai.

**Latvijas delegācija:**

Delegācijas vadītājs: Rinalds Muciņš, Vides aizsardzības un reģionālās attīstības ministrijas valsts sekretārs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves ES vietniece;

Salvis Draviņš, Latvijas Republikas Pastāvīgās pārstāvniecības ES trešais sekretārs, Mertens;

Alda Ozola, Vides aizsardzības un reģionālās attīstības ministrijas valsts sekretāra vietniece;

Anita Drondina, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece;

Normunds Egle, Satiksmes ministrijas nozares padomnieks.

Vides aizsardzības un
reģionālās attīstības ministrs Kaspars Gerhards

Vides aizsardzības un reģionālās attīstības ministrijas
valsts sekretārs Rinalds Muciņš

1. Pieejama tiešsaistē: <https://ec.europa.eu/clima/policies/strategies/2050_en> [↑](#footnote-ref-1)
2. Pieejams tiešsaistē: <https://www.ipcc.ch/sr15/> [↑](#footnote-ref-2)
3. Pieejami tiešsaistē: https://www.cbd.int/conferences/2018/cop-14/documents [↑](#footnote-ref-3)
4. Eiropas Komisijas ziņojums Eiropas Parlamentam un Padomei par to, kā tiek īstenota ES stratēģija par pielāgošanos klimata pārmaiņām: <https://eur-lex.europa.eu/legal-content/LV/TXT/?uri=CELEX:52018DC0738> [↑](#footnote-ref-4)